კეიპ-პოინტი
კოორდინატები: 34°21′26″ ს. გ. 18°29′51″ ა. გ.﻿ / ﻿34.35722° ს. გ. 18.49750° ა. გ.﻿ / -34.35722; 18.49750 კეიპ-პოინტი (აფრ. Kaappunt, ინგლ. Cape Point) — კონცხი სამხრეთ აფრიკის რესპუბლიკაში. კეიპ-პოინტი, კეთილი იმედის კონცხთან ერთად, კაპის ნახევარკუნძულის სამხრეთი უკიდურესი წერტილია. კონცხი მდებარეობს კეთილი იმედის კონცხის აღმოსავლეთით და კეიპტაუნის სამხრეთით. ადმინისტრაციულად ეკუთვნის დასავლეთ კაპლანდის პროვინციას. კონცხი 1488 წელს კეთილი იმედის კონცხთან ერთად აღმოაჩინა პორტუგალიელმა მეზღვაურმა ბარტოლომეუ დიაშმა. სანაპირო ზოლი კეიპ-პოინტის აღმოსავლეთით მკვეთრად უხვევს ჩრდილოეთისკენ, ქმნის ცრუ ყურეს, რომლის მოპირდაპირე ნაპირზე მდებარეობს დასახლებული პუნქტი პრინგლ-ბეი. კონცხზე მოქმედებს 1857 წელს აშენებული შუქურა. კეიპ-პოინტიდან კეიპტაუნამდე ტარდება ტრადიციული ტრეილრანინგი — Peninsula Ultra Fun Run. მისი სიგრძეა — დაახლოებით 80 კმ, შეჯიბრში ერთმანეთთან შერწყმულია კროსის და მთაში სირბილის ელემენტები.